b'\n_START_ARTICLE_\nPape\xc5\xbe Pij VI.\n_START_SECTION_\n\xc5\xbdivljenjepis\n_START_PARAGRAPH_\nLeta 1755 je prejel duhovni\xc5\xa1ko posve\xc4\x8denje. 26. aprila 1773 je bil povzdignjen v kardinala. 15. februarja 1775 je bil izvoljen za pape\xc5\xbea in 22. februarja istega leta je prejel \xc5\xa1kofovsko posve\xc4\x8denje._NEWLINE_Pape\xc5\xbe Pij VI. se je mudil tudi v Sloveniji. V namerah, da bi cesarja Jo\xc5\xbeefa II. posku\xc5\xa1al omeh\xc4\x8dati glede ukinjanja samostanov, je leta 1782, v letu Jo\xc5\xbeefove izdaje odloka, odpotoval na Dunaj. Ustavil se je v Gorici in Vipavi in 10. marca prispel v Ljubljano, kjer se je zadr\xc5\xbeal 7 dni. Bival je v hi\xc5\xa1i kri\xc5\xbeni\xc5\xa1kega reda. Pred hi\xc5\xa1o je bila stalno navzo\xc4\x8da velika mno\xc5\xbeica ljudi. Tu je sprejel tudi ljubljanskega \xc5\xa1kofa Karla Janeza grofa Herber\xc5\xa1tajna. 17. marca je pri\xc5\xa1el v Celje, 18. marca pa v Maribor, kjer je preno\xc4\x8dil v mariborskem mestnem gradu pri grofu Henriku Adamu Brandisu. V pape\xc5\xbeev spremstvu sta bila tudi dunajski nuncij in grof Kobenzl, ki ga je cesar poslal pape\xc5\xbeu naproti do dr\xc5\xbeavne meje. Celo odpravo je tvorilo 16 voz z 80 konji. Na Jo\xc5\xbeefovo, 19. marca, je \xc5\xa1kof zjutraj prisostvoval ma\xc5\xa1i v grajski kapeli Loretske Matere Bo\xc5\xbeje, o \xc4\x8demer \xc5\xa1e danes pri\xc4\x8da spominska plo\xc5\xa1\xc4\x8da v notranjosti kapele. Po ma\xc5\xa1i je iz lo\xc5\xbee podelil apostolski pozdrav zbrani mno\xc5\xbeici na Grajskem trgu. V dopoldanskih urah pa se je odpravil proti Gradcu. Iz Dunaja se ni ve\xc4\x8d vra\xc4\x8dal \xc4\x8dez \xc5\xa0tajersko, ampak \xc4\x8dez Bavarsko. Grofova h\xc4\x8di Marija Jo\xc5\xbeefa Brandis (redovno ime Leopoldina) je v tej kapeli zasli\xc5\xa1ala Bo\xc5\xbeji klic in se 1837 odlo\xc4\x8dila, da postane redovnica. Pozneje je ustanovila red Marijinih sester \xc4\x8dudodelne svetinje._NEWLINE_Pape\xc5\xbe pri cesarju Jo\xc5\xbeefu ni izposloval ni\xc4\x8d. \xc4\x8ceprav je obisk minil z vsemi \xc4\x8dastmi, je cesar takoj, ko je pape\xc5\xbe odpotoval, ukazal ukiniti nov samostan.'